Oficiālais Vēstnesis L 082 , 29/03/2003 Lpp. 0040 - 0041



Komisijas Lēmums (2003. gada 25. marts), par acefāta neiekļaušanu Komisijas Direktīvas 91/414/EEK I pielikumā un tādu augu aizsardzības līdzekļu atļaujas atsaukšanu, kuros ir minētā aktīvā viela (izziņots ar dokumenta numuru C(2003) 868) (Dokuments attiecas uz EEZ) (2003/219/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 2003/5/EK [2], un jo īpaši tās 8. panta 2. punkta ceturto daļu, ņemot vērā Komisijas 1992. gada 11. decembra Regulu (EEK) Nr. 3600/92, ar kuru paredz sīki izstrādātus noteikumus tādas darba programmas pirmā posma īstenošanai, kura noteikta 8. panta 2. punktā Padomes Direktīvā 91/414/EEK par augu aizsardzības līdzekļu laišanu tirgū [3], kas grozīta ar Regulu (EK) Nr. 2266/2000 [4] un jo īpaši tās 7. panta 3.A punkta b) apakšpunktu, tā kā: (1) Direktīvas 91/414/EEK 8. panta 2. punkts paredz, ka Komisijai jāīsteno tādu aktīvo vielu pārbaudes darba programma, kas izmantotas augu aizsardzības līdzekļos, kuri bija pieejami tirgū jau 1993. gada 15. jūlijā. Sīki izstrādāti noteikumi šādas programmas īstenošanai paredzēti Regulā (EEK) Nr. 3600/92. (2) Komisijas 1994. gada 27. aprīļa Regula (EK) Nr. 933/94, kas nosaka aktīvās vielas augu aizsardzības līdzekļu sastāvā un izrauga ziņotājas dalībvalstis Komisijas Regulas (EEK) Nr. 3600/92 īstenošanai [5], kurā jaunākie grozījumi izdarīti ar Regulu (EK) Nr. 2230/95 [6], norādīja aktīvās vielas, kas jānovērtē dalībvalstij Regulas (EEK) Nr. 3600/92 kontekstā, izraudzījās dalībvalsti ziņotāju attiecībā uz katras vielas novērtējumu un noteica katras aktīvās vielas ražotājus, kuri laikus iesnieguši paziņojumus. (3) Acefāts ir viena no 89 aktīvajām vielām, kas norādīta Regulā (EK) Nr. 933/94. (4) Saskaņā ar Regulas (EEK) Nr. 3600/92 7. panta 1. punkta c) apakšpunktu, Itālija, kas izraudzīta par ziņotāju dalībvalsti, 1996. gada 30. septembrī iesniedza Komisijai novērtējuma ziņojumu par informāciju, ko iesnieguši paziņojuma sniedzēji saskaņā ar minētās regulas 6. panta 1. punktu. (5) Pēc ziņojuma saņemšanas no ziņotājas dalībvalsts, Komisija uzsāka apspriešanos ar dalībvalstu ekspertiem, kā arī ar galveno paziņojuma sniedzēju (Tomen France SA), kā noteikts Regulas (EEK) Nr. 3600/92 7. panta 3. punktā. (6) Dalībvalstis un Komisija ar Pastāvīgās pārtikas aprites un dzīvnieku veselības komitejas starpniecību ir pārskatījušas Itālijas sagatavoto novērtējuma ziņojumu. Jāsecina, ka iesniegtā informācija nav pietiekama, lai novērtētu, vai piedāvātajos lietošanas apstākļos attiecīgo aktīvo vielu saturošie augu aizsardzības līdzekļi visumā atbilst prasībām, kas noteiktas Direktīvas 91/414/EEK 5. panta 1. punkta a) un b) apakšpunktā. Tādēļ Komisija ar 2001. gada 14. februāra Lēmumu 2001/134/EK attiecībā uz lēmumu par dažu aktīvo vielu iespējamo iekļaušanu Padomes Direktīvas 91/414/EEK [7] I pielikumā ļāva paziņojuma sniedzējam pabeigt dokumentāciju vēlākais līdz 2001. gada 31. martam ierobežotam raksturīgas izmantošanas diapazonam. Pēc papildu informācijas saņemšanas pārskatu pabeidza Komisijas pārskata ziņojuma veidā par acefātu 2002. gada 28. jūnijā saskaņā ar Regulas (EEK) Nr. 3600/92 7. panta 6. punktu. (7) Novērtējumi, kas pamatojās uz iesniegto informāciju, nenorādīja, ka ir sagaidāms, ka ieteiktajos izmantošanas apstākļos acefātu saturošie augu aizsardzības līdzekļi visumā atbilstu Direktīvas 91/414/EEK 5. panta 1. punkta a) un b) apakšpunktu prasībām, jo īpaši attiecībā uz acefāta iedarbībai potenciāli pakļauto patērētāju drošību un attiecībā uz tā varbūtējo ietekmi uz blakusorganismiem. (8) Acefātu tāpēc nevar iekļaut Direktīvas 91/414/EEK I pielikumā. (9) Ir jāievieš pasākumi, lai nodrošinātu, ka iepriekš noteiktā laika posmā esošās atļaujas metalaksilu saturošiem augu aizsardzības līdzekļiem atsauc un neatjauno un ka jaunas atļaujas tādiem augu aizsardzības līdzekļiem nepiešķir. (10) Saskaņā ar Direktīvas 91/414/EEK 4. panta 6. punktu dalībvalsts atļautais papildlaiks acefātu saturošo augu aizsardzības līdzekļu esošo krājumu realizācijai, glabāšanai, laišanai tirgū un lietošanai būtu jāierobežo līdz 12 mēnešiem, lai esošos krājumus izlietotu vienā augšanas sezonā. (11) Šis lēmums nav pretrunā ar Komisijas turpmākām darbībām attiecībā uz minēto aktīvo vielu Padomes 1978. gada 21. decembra Direktīvas 79/117/EEK kontekstā, ar kuru aizliedz laist tirgū un izmantot augu aizsardzības līdzekļus, kuros ir aktīvās vielas [8], un kurā jaunākie grozījumi izdarīti ar Austrijas, Somijas un Zviedrijas Pievienošanās aktu. (12) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu, IR PIEŅĒMUSI ŠO LĒMUMU. 1. pants Acefātu kā aktīvo vielu neiekļauj Direktīvas 91/414/EEK I pielikumā. 2. pants Dalībvalstis nodrošina, ka: a) atļaujas, kas attiecas uz acefātu saturošiem augu aizsardzības līdzekļiem, atsauc 12 mēnešos no šā lēmuma pieņemšanas datuma; b) pēc šā lēmuma pieņemšanas datuma atļaujas acefātu saturošiem augu aizsardzības līdzekļiem nepiešķir vai neatjauno atbilstoši Direktīvas 91/414/EEK 8. panta 2. punktā paredzētajam izņēmumam. 3. pants Papildlaikam, ko piešķir dalībvalsts saskaņā ar Direktīvas 91/414/EEK 4. panta 6. punktu, jābūt pēc iespējas īsam, ne garākam kā 18 mēneši no lēmuma pieņemšanas datuma. 4. pants Šis lēmums ir adresēts dalībvalstīm. Briselē, 2003. gada 25. martā Komisijas vārdā — Komisijas loceklis David Byrne [1] OV L 230, 19.8.1991., 1. lpp. [2] OV L 8, 14.1.2003., 7. lpp. [3] OV L 366, 15.12.1992., 10. lpp. [4] OV L 259, 13.10.2000., 27. lpp. [5] OV L 107, 28.4.1994., 8. lpp. [6] OV L 225, 22.9.1995., 1. lpp. [7] OV L 49, 20.2.2001., 13. lpp. [8] OV L 33, 8.2.1979., 36. lpp. --------------------------------------------------